**Slovenská asociácia podnikových finančníkov Drieňová 3, 821 01 Bratislava**

Správna rada SAF v súlade so Stanovami asociácie zvoláva

VALNÉ ZHROMAŽDENIE

na štvrtok **25. 04. 2019 od 14 hod.**

# Zasadačka rektora Ekonomickej univerzity v Bratislave, Nová budova V-2, 3. posch., Dolnozemská cesta 1

Vzhľadom na organizačné zabezpečenie Valného zhromaždenia, prosíme potvrdiť svoju účasť do kancelárie SAF na e-mail: [kancelaria@asocfin.sk](mailto:kancelaria@asocfin.sk) alebo na tel.: 0917 207 204.

**najneskôr do 23. apríla 2019**

Možnosť parkovania priamo na parkovisku pred budovou EU BA

**Odborná časť : od 14,00 – 15,00 hod.**

**Inovácie v oblasti finančných služieb**

* Čo rozumieme pod FinTech ?
* Čo sú to alternatívne platby, blockchain,

crowdfunding, virtuálne aktíva ?

* Aký prínos majú inovatívne finančné technológie

pre podnik ?

* Aká je podpora štátu v oblasti inovácii finančných

služieb?

**Program Valného zhromaždenia : od 15,15 – 16,15 hod.**

1. Otvorenie
2. Voľba zapisovateľa, overovateľov a volebnej a návrhovej komisie
3. Správa o činnosti 2018 a zámery 2019
4. Správa Rady starších
5. Správa o hospodárení 2018 a Návrh rozpočtu 2019
6. Stanovisko Revíznej komisie
7. Voľba do orgánov SAF – znovuzvolenie členov SR a voľba nového člena Petra Andrišina, voľba nového člena RS Petra Markoviča
8. Zmena názvu asociácie – slovenská časť
9. Diskusia
10. Schválenie Uznesenia z VZ
11. Záver, občerstvenie

Ing. Miloslava Zelmanová, v. r. Ing. Andrej Révay, v. r.

predsedníčka Rady starších prezident SAF

**Správa o činnosti Slovenskej asociácie podnikových finančníkov v roku 2018 a zámery SAF na rok 2019**

V uplynulom roku 2018 činnosť SAF bola zameraná na plnenie svojich odborných zámerov v troch hlavných oblastiach svojej činnosti: konferencie a semináre, časopis a legislatívne aktivity. Plán seminárov a konferencie boli schválené na valnom zhromaždení. Predsedovia odborných komisií sa venovali príprave jednotlivých aktivít pričom Správna rada SAF a Rada starších riadili túto činnosť. Organizačnú časť aktivít zabezpečovala kancelária SAF v spolupráci s príslušnými odbornými komisiami. Okrem seminárov a konferencie sa odborné zámery realizovali formou odborných diskusií v rámci pracovných skupín, aktívnou účasťou na podujatiach spolupracujúcich spoločností, spoluprácou so zahraničnými partnerskými organizáciami, prípravou vzdelávacích programov pre členov SAF ako aj vydávaním odborného časopisu Finančný manažér pre svojich členov a taktiež zverejňovaním informácií na internetových stránkach [www.asocfin.sk](http://www.asocfin.sk). Všetkým členom SAF ako aj spolupracovníkom, ktorí na dobrovoľnej báze pomáhajú skvalitňovať odborný život nášho občianskeho združenia treba vysloviť poďakovanie.

*Správna rada v roku 2018 zasadala ako celok 5 krát.*

Dňa 17. 1. 2018 Správna rada pripravovala tematicky konferenciu FRP 2018, plán aktivít v roku 2018, kde nosnou činnosťou bol súbor siedmich diskusných fór spoločne s HN „Prosperujúce Slovensko v stabilnej Európe“ v mesiacoch február až máj.

Dňa 28. 3. 2018 sa Správna rada venovala príprave Valného zhromaždenia SAF, schváleniu účtovnej závierky za rok 2017, rozpočtu na rok 2018, spolupráci so CFO Clubom v roku 2018 ako aj podrobnejšiemu rozpracovaniu odborných akcií pre svojich členov a schváleniu príspevku pre EACT.

Dňa **20. 6. 2018** sa uskutočnilo zasadnutie Správnej rady, na ktorom sa prediskutovala príprava 16. ročníka konferencie FRP, ktorá sa opäť konala v spolupráci s Mafrou, a. s., vyhodnotili sa seminárne aktivity za prvý polrok 2018 a schválil sa plán aktivít na 2. polrok 2018. Predmetom zasadnutia boli aj priebežné výsledky hospodárenia SAF za uplynulé obdobie. Prebrali sa tiež medzinárodné aktivity konferencia CEE v Budapešti a konferencia Euro Finance - ITM v Ženeve.

Dňa **19. 09. 2018** sa konalo zasadnutie správnej rady, na ktorom sa prerokovala konečná príprava konferencie FRP a udelenie ocenení a prebrali sa uzatvorené témy jednotlivých panelov FRP 2018. Členovia boli tiež oboznámení s priebežnými výsledkami k 31. 8. 2018.

V dňoch 30.11. – 1. 12. 2018 na zasadnutí Správnej rady bolo prerokované plnenie rozpočtu v roku 2018, príprava rozpočtu na rok 2019 a zameranie aktivít v roku 2019. Na zasadnutí sa podrobne analyzovali aktivity SAF za rok 2018 prebrali principiálne otázky ďalšieho postupu asociácie, najmä v oblasti PR, mediálnej a reklamnej podpory so zameraním na zvýšenie atraktivity pre členskú základňu.

Vo všeobecnosti sa činnosť Správnej rady, Rady starších, tajomníčky, vedúcich odborných komisií, členov redakcie a redakčnej rady časopisu Finančný manažér zameriavala predovšetkým na plnenie plánu činnosti asociácie a jej chodu, na organizovanie odborných podujatí a prípravu konferencie, ďalej na získavanie a prípravu odborných článkov pre časopis, prípravu a realizáciu brainstormingov v užšom kruhu. Veľmi dôležitú úlohu v živote SAF má spolupráca s MF SR, MS SR ako i spoluprácu v rámci asociácií, členov EACT a IGTA. Veľa času bolo venované rokovaniam na MF SR, Finančnej správe, zmenám účtovných a daňových zákonov, európskej legislatíve.

Spoluprácu s partnerskými organizáciami, SACG, SAMP, KPMG, SBA a SKDP je potrebné naďalej rozvíjať, pretože mnohé odborné problémy sú spoločné.

Správna rada v rámci svojej činnosti veľmi úzko spolupracovala s Radou starších. Predsedníčka Rady starších Ing. Zelmanová sa zúčastňovala niektorých zasadnutí Správnej rady a v súlade so Stanovami SAF iniciatívne ovplyvňovala jej rozhodovanie.

Správna rada venovala veľkú pozornosť tvorbe členskej základne, získavaniu zdrojov pre zabezpečenie odborných aktivít a chodu asociácie a sledovala hospodárenie so získanými zdrojmi.

**Odborné podujatia SAF v roku 2018.**

**SAF svoje aktivity realizovala okrem iného aj v nasledovných odborných podujatiach :**

**Dňa 21. 2. 2018** odborný seminár v dvoch častiach v zasadačke budovy Auly EU BA na tému : **„Novinky v oblasti Dane z príjmov PO a daňový poriadok 2018“**

Prvú tému uviedla **Lubica Adame, Ministerstvo financií SR*.*** Zamerala sa na plánované aj uskutočnené Novinky v oblasti Dane z príjmov právnických osôb a rozobrali sa prípadové štúdie z praxe spolu s otázkami účastníkov. **Opatrenie vyplývajúce z PVV, Opatrenia v prospech daňových subjektov, Európska legislatíva + OECD BEPS**

Druhú tému uviedla **Božena Jurčíková, Finančná správa SR.** Venovala sanovinkám v Daňovom poriadku a v bohatej diskusii sa rozobrali a vysvetlili problémové otázky účastníkov z tejto oblasti.

**V dňoch 1. 3. 2018 až 29. 5. 2018 sa uskutočnila v spolupráci s MAFRA a.s. séria siedmich diskusných fór, ktoré mali za cieľ naznačiť, ktorým smerom sa má Slovensko vydať, aby bolo prosperujúcou krajinou v stabilnej eurozóne.**

**FÓRUM I – Dobehneme životnú úroveň EÚ niekedy?**

Dátum konania: 1.3.2018

1. Na čom bol doteraz založený náš model ekonomického dobiehanie vyspelej Európy?
2. Prečo to teraz nepostačuje? Ide len o krátku pauzu alebo potrebujeme úplne iný model rastu?
3. Ktoré sú naše najväčšie slabiny?
4. Naopak, kde vidíte príležitosti a ktoré sú naše silné stránky?
5. Čo je úplne nevyhnutné urobiť?
6. Ako riešiť regionálne rozdiely?
7. Aké sú skúsenosti z Fínska

Diskutujúci: 1. časť: M. Šuster (NBS), L. Šrámková (IFP), L. Vašáková (zastúpenie EK na Slovensku); 2. časť: J. Kotian (Erste Group), Ľ. Ódor (NBS), Iikka Korhonen (BOFIT)

**FÓRUM II – Prečo zanedbávame podnikateľské prostredie?**

Dátum konania: 14.3.2018

1. V ktorých oblastiach podnikateľského prostredia zaostávame?
2. Ako reformovali najlepší?
3. Zbytočná administratívna záťaž v digitálnom veku
4. Platenie daní je často umenie
5. Justícia nezávislá od zákonov

Diskutujúci: 1. časť: J. Špirko (RÚZ), CH. Serugová (PWC); 2. časť: P. Goliáš (INEKO), J. Oravec (ZPS)

**FÓRUM III – „Nejsou lidi“ – hrozby a príležitosti na trhu práce**

Dátum konania: 28.3.2018

1. Imigrácia/emigrácia: kvalifikovaní ľudia idú preč a nekvalifikovaní prichádzajú?
2. Sú snahy administratívne zvyšovať mzdy správne?
3. Koľko ministrov školstva, toľko koncepcií. V čom je chyba?
4. Rómovia. Stratená príležitosť alebo potenciál?
5. Európa starne, čo to znamená pre trh práce?

Diskutujúci: 1. časť: zástupca CEU, G. Machlica (OECD); 2. časť: zástupca z „To dá rozum“, M. Šiškovič

**FÓRUM IV: Efektívny štát je to, čo spája škandinávsky a anglosaský svet**

Dátum konania: 11.4.2018

1. Dane a odvody: podporujú ekonomický rast?
2. Kedy budeme mať vyrovnaný rozpočet?
3. Hodnota za peniaze: mediálna bublina alebo reálne riešenie?
4. Ako bojovať s korupciou?

Diskutujúci: 1. časť: J. Tóth - analytik, I. Šramko (RRZ); 2. časť: Š. Kišš (ÚHP), zástupca BCG, G. Šipoš (Transparency International)

**FÓRUM V: Je oživenie EU trvalé?**

Dátum konania: 25.4.2018

1. Ktoré sú najvážnejšie nedostatky inštitucionálneho nastavenia eurozóny?
2. Je Správa piatich prezidentov riešením?
3. Ktoré kroky budú nevyhnutné na stabilizáciu jednotnej meny?
4. Ktoré sú európske hodnoty?

Diskutujúci: 1. časť: Zastúpenie EK na Slovensku, zástupca z Bruegel/CEPS; 2. časť: zástupca IFP, L. Ódor (NBS)

**FÓRUM VI: Quo vadis euro?**

Dátum konania: 9.5.2018

1. Banková únia: čo ešte chýba?
2. Aká forma fiškálnej únie? Európske dane a výdavky, zdieľanie rizík
3. Európsky menový fond, európsky minister financií?
4. Ako spružniť a legitimizovať rozhodnutia na úrovni únie?
5. Aká má byť úloha ECB?
6. Je Pakt stability a rastu mŕtvy?

Diskutujúci: 1. časť: M. Horváth (University of York), zástupca Bruegel/CEPS; 2. časť: L. Vašáková (Zastúpenie EK na Slovensku), I. Šramko (RRZ)

**FÓRUM VII – Ktoré riešenia sú politicky priechodné?**

Dátum konania: 29.5.2018, Moderátor: Elena Kohútiková

Diskutujúci: ekonomickí experti politických strán. Politická diskusia nebola o tom, kto, čo a kedy robil alebo nerobil, ale o opatreniach a postojoch do budúcnosti. Predmetom diskusie boli závery prijaté v predchádzajúcich paneloch a ich možná aplikácia v praxi z pohľadu jednotlivých politických reprezentácií.

**V dňoch 14. a 15. 6. 2018 spoločne s Komisiou pre finančný trh** sa uskutočnil odborný seminár **„ Nové legislatívne zmeny a ich vplyv na podnikateľské prostredie“**. Boli prednesené nasledujúce témy : **Zákon o konkurze a reštrukturalizácii – stav a očakávanie, -** JUDr. Branislav Pospíšil, **Osobné bankroty** **analýzy, konkurzy,** Ing. Jana Marková, CRIF – Slovak Credit Bureau, s.r.o., **Legislatívne zmeny v účtovníctve - 2018,** Ing. Viera Laszová **– MF SR,**

**Bezpečná elektronizácia dokumentov a vnútropodnikových procesov –**  **„GDPR“** - Mgr.Michal Budaj. **Dopad zmien novely Obchodného zákonníka na podnikateľské prostredie a Zmeny v Obchodnom registri** **-** JUDr. Matej Firický**, MCL AK, Súhrn odvodovo - daňových zmien na rok 2018 –** Bc. Katarína Danajovičová, DAZAP, s .r. o.

**Dňa 20. 6. 2018** sa uskutočnila diskusia finančných manažérov na tému **„Aký vplyv má Európska komisia na Slovensko ?“ Lívia Vašáková,** Zastúpenie EK na Slovensku. Témy :

* Má Európska komisia vplyv na hospodársku politiku Slovenska?
* Aké má Slovensko možnosti presadzovať svoje záujmy v rámci EU?
* Ako nastaviť ekonomickú legislatívu tak, aby rástli krajiny z nižšou ekonomickou úrovňou rýchlejšie?
* Môže byť Slovensko v „jadre EU“?

**V dňoch 4. – 5. 10. 2018 sa konala v spolupráci so SLSP dvojdňová interaktívna „Finančná akadémia“**

1. Úvod do podnikových financií
2. Porozumenie finančných výkazov, ich čítanie a prípadová štúdia
3. Možnosti zlepšenia firmy, základy oceňovania firmy
4. Koncept EVA, podnikové plánovanie a vytvorenie dobrého podnikateľský plánu

SPEAKRI : finančník a školiteľ Jaromír Maľach,a riaditeľ odboru firemných klientov Patrik Pajtáš

1. Pohľad banky na úverové riziká
2. Najčastejšie nedostatky firiem pri spolupráci s bankou
3. Zhrnutie Finančnej akadémie, hlavné prínosy

SPEAKER : riaditeľ úverového rizika Marek Sásik

**Dňa 8. 10. 2018** sa konala v sídle SAF na Drieňovej ulici Komisia pre dane k pripomienkovaniu implementácie smernice DAC6, ktorá zavádza novú oznamovaciu povinnosť cezhraničných opatrení. Cieľom stretnutia bolo zaujať oficiálny postoj Asociácie k pripravovanej zmene a ovplyvniť tak aj jej ďalšiu podobu v tejto oblasti.

**V dňoch 23. - 24. 10. 2018** sa už tradične konal **„16. ročník Konferencie Finančné riadenie podnikov 2018“** Odborným garantom programu bol tradične **guvernér NBS - Ing. Jozef Makúch, PhD.** Odborný programprebiehal v nasledovných panelových blokoch :

1. **Panel Makroekonomický výhľad**

Martin Šuster - Národná banka Slovenska

Lívia Vašáková - Zastúpenie EK na Slovensku

Juraj Kotian - Rada pre rozpočtovú zodpovednosť

1. **Panel Financovanie firiem** – čo môžeme očakávať v najbližšom období ?

Slavomír Beňa, Tomáš Perďoch – UniCredit Bank CZ and SK

Roman Filipoiu – SPP – distribúcia, a.s.

Andrej Gajdoš – HB Reavis

1. **Panel IT Technológie v agende finančného riaditeľa**

Marián Štefík, J. Lenemayer – Microsoft

Jan Sehnal – Erste group IT

Šimon Malý – ISDD

Tomáš Kysela - PosAm

Na konferencii FRP 2018 sa zúčastnilo vyše 100 zástupcov významných slovenských i zahraničných podnikov, univerzít, asociácií ako aj odborných finančných manažérov.

**V dňoch 18. - 20. 11. 2018** sa zúčastnilo **14 zástupcov SAF konferencie „Central – European Tresure Conference“** v meste Budapešť v Maďarsku, ktorú organizovala partnerská asociácia. Zástupcovia jednotlivých európskych asociácií postupne prednášali svoje príspevky v kontexte s vývojom v Centrálnej Európe. Následne prebehli mnohé osobné diskusie a výmeny názorov v rôznych ekonomických oblastiach.

**Dňa 22. 11. 2018**  v priestoroch Imperial Clubu v Bratislave sa konala diskusia finančných manažérov na tému **„ Potrebuje Slovensko migrantov ?“, ktorú uviedol Ľudovít Ódor, viceguvernér NBS**. Boli diskutované témy ako Má Slovensko dostatok kvalifikovanej pracovnej sily, Je možné vrátiť proces masívneho úniku mozgov, Celá Európa starne. Aké sú trendy v oblasti medzinárodnej migrácie. Rozprúdila sa veľmi dlhá a hodnotná diskusia.

**Členská základňa k 31.3.2019**

K danému dátumu má asociácia SAF 86 platiacich členov, združujúcich 183 osôb a 9 zakladajúcich členov, ktorí sa môžu podieľať na výhodách, ktoré im členstvo v SAF poskytuje.

Oproti minulému roku sa štruktúra zmenila – počet veľkých podnikov klesol o 2, počet malých podnikov klesol o 1, počet mikro -podnikov narástol o 2, avšak počet združených osôb klesol zo 195 na 183.

Okrem toho má SAF čestných členov a mimoriadnych členov, s ktorými úzko spolupracuje.

**Členské príspevky pre rok 2019 Správna rada schválila takto:**

|  |  |
| --- | --- |
| **Fyzické osoby** | 40 EUR |
| **Mikro podniky -** do 10 zamestnancov | 100 EUR |
| **Malé podniky -** do 50 zamestnancov | 300 EUR |
| **Stredné podniky -** do 250 zamestnancov | 600 EUR |
| **Veľké podniky -** nad 250 zamestnancov | 1 500 EUR |

# Spolupráca v rámci Európskej únie – EACT a IGTA

Spolupráci s EACT venujeme naďalej veľkú pozornosť. SAF od vstupu do EACT sa pravidelne dva krát do roka zúčastňuje zasadnutia Správnej rady EACT. V roku 2018 sa uskutočnili dve zasadnutia – v Bruseli a v Prahe.

**Informácia zo zasadnutia Správnej rady EACT v Bruseli**

V dňoch 16. a 17. marca 2018 sa uskutočnilo v Bruseli riadne jesenné zasadnutie Správnej rady EACT. Zasadnutia sa zúčastnilo 18 členov, 4 členovia sa ospravedlnili. V rámci vnútorných záležitostí EACT bolo predložené resp. schválené:

- čerpanie finančného rozpočtu za rok 2017, ktorý vykázal 1,7 tis. € zisku, 263,7 tis. € rezerv vytvorených z minulých rokov. Najvyššie zdroje z príjmov sú vo výške 218 tis. € od 5-tich spoločností pre ktoré vykonáva EACT servisnú (lobistickú) činnosť, čo je 82%. Príjmy sú na úrovni 272 tis. € a výdaje 270,7 tis. €.

- návrh finančného rozpočtu na rok 2018, príjmy vo výške 283,9 tis. € a výdavky vo výške 291,8 tis €.

- komunikačnú stratégiu EACT, predložila pracovná skupina. Zosumarizovala 18 mesačnú prácu: nové Logo, nová webstránka, newsleter, vytvorenie brožúrky EACT a účet LinkedIn, workshop na LinkedIne pre členov boardu, ale zlyhali pri tvorbe Summit newsletteru. V roku 2018 hlavným cieľom je vydanie 6 – 8 newsletrov s kvalitným obsahom, i keď je problém získať obsah zo strany NTA.

- J to T - „Cesta k treasury“. Zo strany členov boardu boli vznesené výhrady proti všeobecnosti prezentovaného materiálu. Pre naplnenie obsahu na rok 2018 sa využije prieskum, resp. brainstorming na EACT summite.

- Kybernetické defraudácie – vedúci pracovnej skupiny p. Guillermo de la Fuente predstavil 4 piliere na ktoré sa zameria činnosť skupiny v tejto oblasti: best practices, povedomie, zdieľanie a súpis prípadov. Anne-Catherine Sailley and Thomas Woelk sú spolu predsedajúci tejto pracovnej skupiny. Pracovná skupina má zvýšiť povedomie a vedomosti o finančných fraudoch v oblasti treasury.

- EACT board potvrdil koncept EACT summitu, ktorý sa uskutočnil pred konaním EACT zasadnutia. Na základe vyhodnotenia prieskumu bude skvalitnená účasť kľúčových speakrov a dlhšie diskusné brainstormingy (world cafe).

- Jednohlasne boli schválení 5-ti predstavitelia EACT na rok 2018.

- Nasledujúce zasadnutie EACT boardu sa uskutoční v dňoch 14. a 15.septembra v Prahe. Jarné zasadnutie EACT boardu bude nasledovať po 3. EACT summite.

V priebehu roka naďalej prebiehala komunikácia v smere EACT národné asociácie vo forme reportov o regulačných opatreniach EK. Vo väzbe na jednotlivé oblasti regulácie prebiehali i vyjadrenia a komunikácia s komisármi EK zodpovednými za jednotlivé oblasti. Oblasti regulácie: jednotný kapitálový trh, produkty peňažného trhu, OTC deriváty, finančný benchmark, udržateľné financovanie biznisu, FinTech, FX code tegister. Zo strany SAF pretrvávajú rezervy vo väčšom zapojení sa (členskou základňou) do týchto medzinárodných štruktúr. Úloha vybudovania fungujúcej komunikácie medzi SAF a EACT teda stále trvá. Pokračovali sme tiež v spolupráci s ACT v oblasti vzdelávania, kde majú členovia SAF zľavu 10%. ACT ponúklo našim členom i bezplatnú účasť na výročnej konferencii ACT, s veľmi dobrým obsahovým zameraním.

Spolupráca s EuroFinance umožnila členom SAF 20% zľavu z poplatku na celosvetovej konferencii, ktorá sa uskutočnila vo Ženeve.

**V dňoch 15. a 16. marca 2018 sa uskutočnil v Bruseli** druhý summit, ktorý organizoval EACT s podporou organizačného partnera TMI. V súlade so schváleným formátom sa ho zúčastnilo do 200 delegátov z podnikov z 22 národných európskych asociácií. Účasť na summite bola na pozvanie predsedu EACT na základe výberu a odporučenia národných asociácií. Za SAF sa summitu zúčastnil 2 zástupcovia podnikov a prezident SAF. Program summitu bol orientovaný jednak na aktuálne témy v oblasti financovania podnikov a treasury, komunikáciu medzi jednotlivými účastníkmi vo forme brainstormingu na aktuálne témy regulácie EU v oblasti podnikových financií. Cieľom diskusií bolo práve sformulovať názory na jednotlivé regulačné opatrenia za účelom pripomienkovania legislatívy na úrovni EU.

Témy summitu:

Brexit a Európa – vplyv na finančné riadenie podnikov,

Udržateľné - zelené financovanie,

Brainstorming v oblasti regulácie EU – dane, BEPS – dopad na biznis modely, Nová platobná infraštruktúra & úloha Fintech, Blockchain aplikácie,

Kybernetická kriminalita – hrozby, praktické príklady,

Budúcnosť treasury, nové investičné príležitosti, nové technológie – digitalizácia, automatizácia, umelá inteligencia.

Diverzifikácia a inovácia v oblasti treasury.

**Informácia zo zasadnutia Správnej rady EACT v Prahe**

V dňoch 14., 15. a 16. septembra sa uskutočnilo v Prahe riadne jesenné **zasadnutie Správnej rady EACT**. Zasadnutia sa zúčastnilo 19 členov, 5 členovia sa ospravedlnili. V rámci vnútorných záležitostí **EACT bolo prerokované a schválené**:

* Výhľad čerpania finančného rozpočtu za rok 2018. Výhľad plnenia rozpočtu na rok 2018 je priaznivý, keď predpokladá zisk vo výške 3 tis EUR. Správna rada rozhodla o fakturácii príspevku za 2. polrok pre NTA. Najvyššie zdroje z príjmov sú vo výške 218 tis Eur od 5-tich spoločností pre ktoré vykonáva EACT servisnú (lobistickú) činnosť, čo je 74%. Národné asociácie prispeli do príjmov čiastkou 59,6 tis. Eur, čo je 20,0%. Celkové príjmy sú na úrovni 295,7 tis. Eur a výdaje 295,4 Eur. Najväčšie výdavky vo výške 202,5 tis. Eur (68,5%) pokrývajú náklady na kanceláriu v Bruseli, včítane výdavkov na CEO, COO.
* Podpis dohody s konzultačnou spoločnosťou pre verejné záležitosti, Fleishman Hillard, ktorá na 6 mesiacov nahradí Anni Mikenen, senior strategickú poradkyňu EACT, ktorá k 1.10.2018 skončila spoluprácu s EACT.
* Komunikačná stratégia EACT v roku 2018 – vydanie 6 – 8 newsletrov a 2 webin-re. NTA boli vyzvané na dodaní min 1 článku v roku.
* Prezentácia publikácie EACT Journeys to treasury 2018-19 (JTT). Publikácia obsahuje 4 oblasti: likvidity manažment, daňová reforma, digitálne treasury, kybernetické riziko a fraudy. Publikácia bola prezentovaná na EuroFinance konferencii 26. septembra v Ženeve.
* Koncept EACT summitu 2019, ktorý sa uskutoční opäť v Bruseli v hoteli La Hulpe v dňoch 7. a 8. marca 2019 pre 100 účastníkov z NTA (národné asociácie treasury) a 80 účastníkov z iných oblastí. Formát summitu zostáva rovnaký: 40-50% plenárne zasadnutie a 60-50% break-out zasadnutia. Summit je len na pozvanie a pre účastníkov bezplatný. Slovensko má pridelené 2-3 miesta. Účastníkov summitu nahlásia NTA do 25.11.2018. EACT odporúča obmenu účastníkov.
* Doplnenie stanov, ktoré súvisí s ukončením členstva v EACT.
* Nasledujúce zasadnutie Správnej rady EACT bude 8- 9. marca 2019 v Bruseli a na jeseň 2019 v Luxemburgu.

**V rámci odborného zamerania** zasadnutia sa pripojili i členovia IGTA (USA, JAR, Hong Kong,...,) a následne boli prerokované a diskutované nasledovné oblasti:

* Platobné činnosti - Massimo Batistela, vedúci pracovnej skupiny informoval o aktivitách v rámci korporátnych platobných funkcií – okamžité platby, e-identita, transparentnosť pri reportovaní platobných transakcií.
* EACT pracovná komisia pre kybernetickú kriminalitu pozostáva z 12 členov, ktorí reprezentujú 11 krajín pracuje na zvýšení povedomia a vedomostí ohľadne kybernetickej bezpečnosti a defraudácii.
* EACT pracovná skupina FINTECH prezentovala aktivity týkajúce sa inovácií pre digitálne platby v oblasti podnikových treasury.
* Prieskum treasury oddelení – v máji 2018 bol v rámci EACT činnosti realizovaný prieskum o treasury činnostiach v podnikoch. Prieskumu sa zúčastnilo 250 firiem v rámci EU, reprezentujúcich 3390 treasurers.
* Prezentácia EACT,  SWIFT inovácie pre cezhraničné platby.
* Nahradenie úrokovej sadzby v rámci celosvetového benchmarku - diskusia zástupcov americkej asociácie, britskej asociácie a EACT.
* Aktuálny stav EU regulácie v oblasti finančných nástrojov – EMIR, produkty peňažného trhu, CVA výnimky.
* Aktuálny stav US regulačnej politiky.

**Informácia zo zasadnutia správnej rady IGTA v Prahe**

15. septembra sa uskutočnilo v Prahe riadne zasadnutie Správnej rady IGTA, ktorej predchádzalo spoločné zasadnutie EACT a IGTA. Zasadnutia sa zúčastnilo 22 členov a pozorovateľ z Číny, 4 členovia sa ospravedlnili. V rámci vnútorných záležitostí IGTA bolo prerokované a schválené:

* prezentované hlavné aktivity v roku 2018, e-journal, ktorý bol poskytnutý i členom SAF,
* pán Helmut Schnábel bol zvolený 5. krát po sebe za predsedu,
* ACTA – Rakúska asociácia treasury bola prijatá do IGTA,
* aktualizované Stanovy IGTA, ktoré sa týkajú vylúčenia členov, ktorí sa opakovane nezúčastnia zasadnutia a neprejavujú žiadne aktivity medzi jednotlivými zasadnutiami.

# Vnútorná organizácia a zameranie činnosti SAF

# V tejto oblasti venujeme pozornosť zlepšeniu komunikácie tak vnútri asociácie ako i navonok asociácie. V tomto smere pomáha naša webová stránka asociácie, jej udržiavanie a prezentáciu informácií o činnosti asociácie zabezpečuje tajomník. Odborný časopis Finančný manažér sa podarilo v minulom roku udržať na dobrej odbornej úrovni aj vďaka šéfredaktorke Miloslavy Zelmanovej a tajomníčke Želmíre Micheľovej ako aj spolupracujúcej asociácie CECGA. V roku 2018 vyšli 3 čísla, kde okrem odborných príspevkov sa uverejňovali aj realizované, prípadne plánované aktivity SAF v priebehu roka. Podstatným spôsobom sa zlepšila informovanosť verejnosti o našich aktivitách prostredníctvom našich stránok [www.asocfin.sk](http://www.asocfin.sk).

V tejto oblasti boli hlavné zámery smerované už tradične do vytvárania platformy na výmenu skúseností a názorov v oblasti finančného riadenia podnikov, podnikateľského prostredia a vzdelávania. Dôležitou úlohou SAF je presadzovať záujmy svojich členov – podnikateľskej sféry – pri posudzovaní a pripomienkovaní zámerov výkonnej a zákonodarnej moci na národnej a tiež európskej úrovni. SAF má vybudované dobré meno pre dobré partnerstvo s MF SR. V rámci legislatívnych aktivít spolupracuje i s MH SR (balíčky administratívnych opatrení) a MS SR (obchodné právo) a tiež i s NBS. Pre svojich členov sa SAF snaží sprostredkovať nové informácie z oblasti ekonomických zákonov a formou seminárov prediskutovať ich význam a dopady na činnosť finančných manažérov, hospodárenie subjektov a pod. V roku 2018 sme oblasť legislatívy poňali komplexnejšie z hľadiska vývoja ekonomiky Slovenska a jej vplyvu na podnikovú úroveň. Pripravili sme sériu Diskusných fór v spolupráci s Mafrou a HN „Dobehne tiger do cieľa“. Na semináre a ďalšie odborné podujatia SAF poskytuje svojim členom výrazné zľavy na účastnícke poplatky, prípadne sú tieto aktivity bez poplatku. Taktiež umožňujeme svojim členom vlastnú propagáciu formou bezplatných odborných článkov alebo reklamy v časopise Finančný manažér s výraznou zľavou. Členom ponúkame aj možnosť účasti na medzinárodných odborných akciách pre finančných manažérov za účelom nadväzovania nových kontaktov.

V uplynulom roku spolupráca s vysokými školami bola sústredená hlavne na publikačnú oblasť, účasť na seminároch a konferencii, kde SAF umožňuje určitému počtu učiteľov a študentov bezplatnú účasť. Mnohí vysokoškolskí učitelia a mladí doktorandi využili priestor časopisu Finančný manažér na publikovanie svojich výskumných prác. Zvlášť treba oceniť spoluprácu v Ekonomickou univerzitou v Bratislave, ktorá nadobudla počas mnohých rokov veľmi konkrétnu podobu, a to vzájomnou účasťou v orgánoch EU a SAF. SAF má zástupcu prezidenta Andreja Révaya vo vedeckej rade na Fakulte podnikového manažmentu, Ekonomickej univerzity v Bratislave a učitelia Ekonomickej univerzity zase pôsobia v orgánoch SAF. SAF v uplynulom roku uskutočnila 4 vzdelávacie podujatia na pôde Ekonomickej univerzity.

SAF spolupracuje aj s Trendom a CFO klubom pri vyhlasovaní Finančného manažéra roka. Sme radi, že v úzkej nominácii sa už pravidelne umiestňujú aj nominanti SAF.

V rámci medzinárodnej spolupráce sa okrem aktivít v EACT začala úspešne rozvíjať aj spolupráca s konkrétnymi zahraničnými spoločnosťami. Z iniciatívy maďarskej asociácie sa rozvinula spolupráca s asociáciami podnikových finančníkov s blízko susediacimi krajinami. Po konferencii v Budapešti v 2012 sa uskutočnila spoločná konferencia v Prahe, ktorú v roku 2013 organizovalo ČAT a v roku 2014 sa konferencia uskutočnila v Slovinskom Portoroži kde sa zúčastnili zástupcovia asociácií zo Slovinska, Chorvátska, Maďarska, Česka a Slovenska. V roku 2015 sa konferencia uskutočnila v Chorvátskom meste Poreč. Od roku 2016 sa CEE konferencia uskutočnila v  Maďarsku najprv v Siofóku, v roku 2017 v meste Vyšehrad a v minulom roku v Budapešti.

Celkovo možno rok 2018 hodnotiť ako úspešný. Hlavné zámery asociácie sa podarilo naplniť. Aktivity SAF vzbudili primeranú pozornosť a záujem členskej základne.

Hospodárenie SAF bolo v roku 2018 stratové – rozdiel príjmov a výdavkov činí - 5.015,33 EUR. Plnenie rozpočtu za rok 2018 na príjmovej aj výdavkovej strane vykazuje určité odchýlky. Celkové príjmy boli nižšie o 6,36 % a celkové výdavky boli vyššie oproti plánu o 3,65 %. Príjmy boli nenaplnené najmä v položkách dary na činnosť a príspevky na Finančného manažéra, ako aj príjem 2 % z podielu zaplatenej dane.

Na strane výdavkov je prekročenie plánovaného stavu hlavne v položke poskytnuté dary a príspevky vo výške 1 520,- Eur, ktorých súčasťou je okrem financovania odborného časopisu Finančný manažér aj pokrytie nákladov na CEE konferenciu „Finančné riadenie“ organizované sesterskou maďarskou organizáciou. Organizovanie siedmich diskusných fór „Tiger“ ako nosný produkt našich odborných seminárov v roku 2018 bol financovaný len na strane výdavkov nie výnosov. Náklady na organizovanie diskusných fór boli hradené zo sponzorských príspevkov, ktoré sa podarilo získať vo výške 22 940 s DPH.

Výdavky na prevádzkovú réžiu boli oproti plánu nižšie o 33,59 %, čo bolo v absolútnom vyjadrení o 2 100 Eur menej.

Za rok 2018 SAF vyhotovila daňové priznanie vyplývajúce z daňových príjmov a výdavkov súvisiacich s hlavnými činnosťami SAF - organizáciou konferencie, seminárov a vydávaním časopisu Finančný manažér. Daňová povinnosť za rok 2018 bola vo výške 26,90 Eur.

Celkový majetok SAF tvoria peniaze v pokladni a na účtoch v bankách vo výške 41 590,33 EUR a ich stav k 31. 12. 2018 je v súlade s pokladničnými a bankovými dokladmi. SAF mala k 31. 12. 2018 uhradené všetky záväzky

**Obsahové zameranie činnosti SAF v roku 2019**

* EACT Summit – 7. – 8. marec, Brusel (na pozvanie 4 zástupcovia SAF)
* Diskusné fórum Tiger má silnú „ konkurenciu“. Nestratí dych?
* Finančná akadémia – aby si firmy s bankami viac rozumeli (spolupráca s SLSP)
* Daň z príjmov právnických osôb (rekodifikácia zákona) - brain storming s MF SR a zainteresovanými inštitúciami,
* IT technológie v agende finančníkov:
  + Performance management tooly a ich využitie pre finančné plánovanie a riadenie firmy, apríl
  + Cloudove nástroje
  + nástroje na vizualizáciu dát a ich využitie pre dátovú analytiku
* Aktuálne legislatívne zmeny  a vplyv na podnikatelské prostredie 2019, jún Piešťany
* Inovácie, veda, výskum – inovácie v oblasti finančných technológií, zdroje zvyšovania produktivity, dlhodobá udržateľnosť ekonomiky,
* Alternatívne zdroje financovania a ich využívanie v podmienkach SR. Možnosti financovania malých a stredných podnikov a podpora podnikateľského sektora , november
* Bio Ekonomika (zelené financovanie) - podniková ekonomika s aspektom na životné prostredie
* Imperial Club - Dožijeme sa niekedy dostupného a odborného zdravotníctva? (apríl),

významné spoločensko-ekonomické témy

* CEE konferencia v Brne, október
* XVI. ročník konferencie Finančné riadenie podnikov - 16. Október
* Medzinárodné vzdelávanie podnikových finančníkov v oblasti Treasury – spolupráca s ACT, TMI – medzinárodne platné certifikáty
* Stále zastúpenie EACT v Bruseli, mesačný monitoring legislatívy EU v oblasti **regulácie finančných nástrojov -** Platobné nástroje, cezhraničné platby, PSD2 Fintech, Kapitálový trh, MMF – peňažný trh, OTC deriváty,...

Dovoľte mi vyjadriť na záver presvedčenie, že spolu s Vami, členmi SAF sa nám podarí tieto ciele na rok 2019 i naplniť.

Bratislava, VZ 25. 04. 2019